De er 37 år tilsammen. Alligevel stod de bag Brøndbys 0-1 nederlag i Aalborg. Blot 20-årige Nicklas Helenius har nu scoret seks ud af de seneste syv AaB-mål. Og hans 17-årige makker i det nordjyske angreb bliver farligere og farligere for hver kamp. Lucas Andersen er blevet sammenlignet med Jesper Grønkjær, og han lagde op til det afgørende mål mod Brøndby. - Jeg så, at Anders Randrup blev lidt presset, da han skulle lave en tilbageaflevering. Så gik jeg efter den, siger han. Lucas Andersen opsnappede bolden, som han førte frem, inden han lagde den ind i fødderne på Nicklas Helenius. - Jeg synes, sammenspillet med Nicklas bliver bedre og bedre. Vi supplerer hinanden fint. Man kan selvfølgelig godt se, at vi ikke har spillet så meget sammen, men jeg tror det kan blive rigtig giftigt, siger Lucas Andersen. Nicklas Helenius kan også mærke, at de to er ved at finde hinanden. - Lucas kom ind og skulle vise noget. Vi har det godt sammen, selvom vi mangler noget endnu. Jeg mangler for eksempel at tage det rigtige løb, når han ser ned i banen, siger han. Nordjydernes cheftræner, Kent Nielsen, var svært tilfreds med sine unge spillere efter sejren. - Vi har et ungt hold, og jeg håber, vi kan holde på spillerne, siger han. - Lucas er kun 17 år, og alligevel har han spillet en 70-80 minutter hver gang på det seneste. I dag havde han kun kræfter til en halv time, men det er jo fedt at kunne sætte sådan en spiller ind, siger Kent Nielsen.

Referat:
Nicklas Helenius og teenageren Lucas Andersen er ved at finde hinanden i AaB's angreb.